Працавалі на заводзе ў горадзе Брэслаў (цяперашні Вроцлаў — аўт.). Няцяжкая работа, але ўвесь час знаходзіліся ў дыму. Нешта там кляпалі, рэзалі бляшаныя лісты — рабілі з жалеза нейкія рэчы для фронту. Старэйшых дзяўчат паставілі за апараты на зварку. Перад Новым годам да нас прыслалі жанчыну, якая працавала ў нямецкай сям’і, дапамагала па гаспадарцы сталым людзям і за гэты час навучылася крыху размаўляць па-нямецку. Калі не хапала людзей на заводзе, іх таксама прыганялі сюды. Жылі ў драўляным двухпавярховым бараку, пад страхой якога былі зроблены спальныя пакоі.